חיים שטורמן

[ממוזער|[לוח זיכרון לזכר שטורמן וחבריו דוד מוסינזון ואהרון אטקין ב"כיכר דוד" על שם דוד מוסינזון בעפולה]]
**חיים שטורמן** (2 בינואר 1892 – 14 בספטמבר 1938) היה מאנשי העלייה השנייה, מראשוני השומר וממקימי קיבוץ עין חרוד שבעמק יזרעאל. נהרג כשהרכב בו נסע עם אהרון אטקין ודוד מוסינזון עלה על מוקש ליד טירת צבי. על שם שלושתם נקרא גן השלושה (הסחנה) בעמק המעיינות למרגלות הר הגלבוע, וקיבוץ מעוז חיים נקרא על שמו.

## ביוגרפיה
ממוזער|חיים שטורמן ועמליה ישראלי (ביתם של חיה ובן ציון ישראלי), 1920
חיים שטורמן נולד ב-1892 למשה שטורמן ומנוחה לבית קליגורסקי. היה בן ראשון להוריו לאחר ארבע בנות. נולד בכפר צ'ברונה בפלך קייב שבאימפריה הרוסית (באוקראינה של ימינו) בו הייתה משפחתו המשפחה היהודית היחידה. כשהילדים גדלו עברה המשפחה לעיירה היהודית הסמוכה זבניגרודקה, ובהמשך עברו ליקטרינוסלב, בה למד בחדר מתוקן והמשיך לימודיו בבית ספר למסחר.

ב-1906 עלה לארץ עם משפחתו במסגרת העלייה השנייה. למד בגימנסיה הרצליה, אולם לאחר כשנה חלה האב וחיים עזב את הגימנסיה והחל לעבוד בפרנסת הבית. ב-1908 נפטר האב וחיים ומשפחתו עברו לסג'רה. האם הצטרפה כשותפה ב"קולקטיב" שהקימה מניה שוחט, אך בעקבות השביתה שפרצה במקום ב-1910 עברה המשפחה ליבנאל, שם הצטרף חיים לארגון השומר.

משימתו הראשונה ב-1910 הייתה לשמור בחדרה. ב-1912 מונה למנהל השמירה במרחביה. כשיצא עם חברו השומר צבי ניסנוב לעזור לשומרים ביבנאל, הם נשבו על ידי צ'רקסים מכפר כמא, הוסגרו למשטרה הטורקית, נשפטו לשלוש וחצי שנות מאסר, ונכלאו בכלא עכו.

ב-1913 היה בין מתיישבי תל עדשים, ובתקופת מלחמת העולם הראשונה שימש כמוכתר היישוב וטיפל במסירות בחברי "השומר" שנאסרו ונכלאו. בתקופה זו נשלח לחמישה חודשים לרוחמה, שם שמר ועסק ברכישת נשק לארגון "השומר".

ב-1920 התפרקה הקבוצה של תל עדשים והוא הצטרף לקבוצת כנרת. ב-22 בספטמבר 1921 היה ממקימי עין חרוד ובנה בה את ביתו. בשנת 1922 יצא עם יהודה אלמוג וצבי נדב לסיור בחורן לבדיקת אפשרות ההתיישבות במקום. שטורמן היה מידידיו של אורד וינגייט. הוא טבע את הביטוי "נופלים ההולכים ראשונה" בהספדו לחברו משה רוזנפלד.

באותה תקופה סייע ליהושע חנקין ברכישת קרקעות בעמק יזרעאל, ובהמשך סייע בהעלאת עולים שהגיעו בדרך היבשה מאירופה.

ב-14 בספטמבר 1938, בעת ששימש כאחראי הביטחון של קיבוצו עין חרוד, נהרג שטורמן עם שני חבריו, אהרון אטקין מגבע וד"ר דוד מוסינזון מעפולה, בדרכם לקבוע מקום להקמת יישוב, כשרכבם עלה על מוקש סמוך לטירת צבי.

### חיים אישיים
היה נשוי לעטרה קרול (אחותו של אליעזר קרול). בנו  נהרג במלחמת העצמאות, ונכדו , שנקרא על שמו, נהרג בפשיטה על האי גרין. נכד נוסף, , נהרג במלחמת ההתשה.

אחיותיו ואחיו היו:
* שפרה (1882 – 1962), נישאה לישראל בצר, (1883 – 1962), מאנשי העלייה השנייה, פעיל בכיבוש העבודה העברית. עבדו יחד בחוות כנרת ובאום ג'וני, עד שהשתקעו בנהלל.
* שרה (1888 – 1966), נישאה למשה עמי-עד (קריגסר), (1886 – 1948), מאנשי העלייה השנייה. עבדו בחוות סג'רה ובחוות כנרת, היו בקבוצה שהקימה את אום ג'וני ובהמשך היו שותפים להקמת קואופרטיב מרחביה, תל עדשים ודגניה ב'. היו בין מייסדי נהלל. 
* אסתר (1889 – 1973), נישאה לצבי בקר 1887 – 1918). הייתה בין נשות העלייה השנייה, חברה בארגון השומר ופעלה לקידום השוויון בין נשים לגברים בארגון זה. הייתה חברת אספת הנבחרים הראשונה מטעם אחדות העבודה ופעילה בארגון אמהות עובדות. צבי בקר היה מאנשי העלייה השנייה, חבר תנועת פועלי ציון וממייסדי ארגוני השמירה בר גיורא והשומר. עסק בשמירה במושבות הגליל.
* זליג שטורמן, (1900 – 1969), מאנשי העלייה השנייה ומתושבי חוות סג'רה ואילניה. שירת בגדודים העבריים ובגדוד העבודה. היה נשוי ללולה שטורמן (1902 - 1987).
* מנחם שטורמן, (1901 – 1964), גם הוא מאנשי העלייה השנייה. למד וטרינריה בברלין, הוסמך כרופא וטרינר ושירת בתפקיד זה באגודה "החקלאית" בעמק יזרעאל ובשירותים הווטרינריים של משרד החקלאות. היה נשוי לרבקה שטורמן (1903 – 2001).

## הנצחה
שמם של שטורמן וחבריו מונצח במספר מקומות בעמק יזרעאל ובסביבתו:
* הגן הלאומי, גן השלושה, הוא הסח'נה, נקרא על שמם.
* קיבוץ מעוז חיים (שלפני נפילתו נקרא "קיבוץ מעוז") נקרא על שמו.
* המוזיאון האזורי של עמק יזרעאל, "בית שטורמן" בעין חרוד, שנוסד ב-1941
* גן ציבורי בעפולה, מול התחנה המרכזית, הנקרא "כיכר דוד" על שם דוד מוסינזון.
*רחוב בהרצליה בשכונת הרצליה ירוקה נקרא על שמו.

## לקריאה נוספת
* צבי לבנה, נחמן תמיר, **אנשי העלייה השנייה - פרקי זכרונות -כרך ד**, הוצאת המרכז לחינוך ותרבות תל אביב, 1972, עמודים 291–297
* שמעון קושניר, **אנשי בזלת - השטורמנים**, הוצאת עם עובד, 1975

## קישורים חיצוניים

* 
* ההגדה לבית שטורמן, באתר הבית של גילי חסקין
* 
* 

## הערות שוליים

קטגוריה:אנשי העלייה השנייה
קטגוריה:אנשי השומר
קטגוריה:עין חרוד: אישים
קטגוריה:אישים שעל שמם יישובים בישראל
קטגוריה:מייסדי קיבוצים
קטגוריה:משפחת שטורמן
קטגוריה:חללי היישוב במרד הערבי הגדול
קטגוריה:אישים הקבורים בחלקת השומר בכפר גלעדי
קטגוריה:ארץ-ישראלים שנולדו ב-1892
קטגוריה:ארץ-ישראלים שנפטרו ב-1938